Som et led i kommunens spareplan svinger man nu kniven over et af 10 plejehjem

I fremtiden må beboerne i Asaa kigge langt efter et plejehjem. Tonnishave er nemlig så gammel og slidt, at man planlægger at nedlægge det. - Det er blandt de ældste i kommunen. Samtidig har vi 26 ledige pladser på kommunens plejehjem, det er alt for mange. Ved at lukke Tonnishave kan vi spare op mod 6 millioner kroner i driften, og ved at have en sygeplejeklinik i byen bevarer vi den gode service til borgerne. Men plejehjem, det er altså fremover i Dronninglund, siger formand for ældreomsorgsudvalget i Brønderslev Kommune Peer Thisted (Soc.Dem) til TV2 Nord. Han havde ved dagens møde i udvalget ikke flertal for forslaget. Men det har han i næste uge, når den endelige beslutning skal træffes på budgetseminaret i kommunen.